**Skærpede fleksible kriterier (udkast til bilag om skærpede kriterier)**

I de afdelinger, der er kategoriseret som røde og gule, fordi de er beliggende i områder, der enten er udpeget som udsatte områder (herunder parallelsamfund og omdannelsesområder) eller forebyggelsesområder [eller er i risiko for en udpegning] udlejes alle boliger efter skærpede fleksible kriterier.

De skærpede kriterier afspejler de kriterier, der ligger til grund for udpegning af områderne på de forskellige lister.

**1. Grundlæggende krav. Husstandens medlemmers alder**

Skærpede kriterier skal opfyldes af alle kommende beboere i husstanden i den relevante aldersgruppe. Hvilken aldersgruppe, der er relevant, afgøres af, hvordan den enkelte grænseværdi for udsatte områder og forebyggelsesområder opgøres.

Den boligsøgende skal oplyse hvem husstanden består af. Alder for hvert enkelt medlem af husstanden dokumenteres via enten pas eller anden billedlegitimation eller sygesikringsbevis.

**2. Beskæftigelse**

Alle husstandens medlemmer, som er fyldt 18 år ved indflytning eller som endnu ikke er fyldt 65 år på dette tidspunkt skal være i fuldtidsbeskæftigelse (mindst 36,5 timer om ugen) eller under uddannelse.

At kravet er opfyldt, dokumenteres på samme måde som ved almindelig fleksibel udlejning, blot skal alle husstandsmedlemmer her opfylde kravet, og timekravet er forhøjet til fuldtidsbeskæftigelse.

**3. Offentlig forsørgelse**

Ingen husstandsmedlemmer i aldersgruppen 18 – 64 år er – eller har på noget tidspunkt indenfor de seneste to år været – offentligt forsørgede.

Følgende ydelser betragtes i denne forbindelse ikke som offentlig forsørgelse:

* SU
* Feriedagpenge
* Barselsdagpenge
* Sygedagpenge (fra beskæftigelse)
* Fleksløntilskud eller fleksydelse
* Efterløn
* Tidlig pension

At kravet er opfyldt, dokumenteres ved at indsende årsopgørelser og lønsedler for de seneste to år for alle husstandsmedlemmer i alderen 18-64 år.

**4. Domme**

Ingen husstandsmedlemmer over 15 år er indenfor de seneste to kalenderår dømt for overtrædelse af straffeloven, våbenloven eller lov om euforiserende stoffer.

At kravet er opfyldt, dokumenteres ved at fremvise straffeattest for alle medlemmer af husstanden, der er fyldt 15 år.

**5. Uddannelsesniveau**

Alle husstandsmedlemmer i aldersgruppen 30-59 år har en uddannelse over grundskoleniveau, der er taget eller godkendt i Danmark.

At kravet er opfyldt, dokumenteres ved

* Fremsendelse af eksamensbevis for dansk uddannelse for alle i husstanden i alderen 30-59 år
* Fremsendelse af udenlandsk eksamensbevis sammen med dokumentation for, at uddannelsen er godkendt i Danmark.

Uddannelsesguiden (ug.dk) oplister alle anerkendte uddannelser i Danmark. Udenlandske uddannelser kan søges godkendt ved ansøgning til Digital ansøgning om vurdering af udenlandsk uddannelse — Uddannelses- og Forskningsministeriet (ufm.dk)

**6. Indtægtsniveau**

Alle husstandsmedlemmer i alderen 15-64, som har været skattepligtige i Danmark hele året, og som ikke er uddannelsessøgende, skal have en gennemsnitlig bruttoindkomst svarende til mindst 55 pct. af den gennemsnitlige bruttoindkomst for samme gruppe i regionen. Beløbet justeres årligt og udgør i 2022 gennemsnit kr. XXX/ pr. måned i Region XXXX [De konkrete beløbsgrænser kan ses på BLs side om parallelsamfund under spørgsmål og svar: [Kriterier for udsatte områder, parallelsamfund og omdannelsesområder (bl.dk)](https://bl.dk/spoergsmaal-og-svar-om-ghetto-planen/kriterier-for-udsatte-omraader-parallelsamfund-og-omdannelsesomraader/)].

Kravet til indtægt justeres årligt, når regionens gennemsnitsindtægt for det pågældende år er offentliggjort (ca. 1. december).

At kravet er opfyldt, dokumenteres via de lønsedler og årsopgørelsen, som er indsendt i forbindelse med beskæftigelseskravet.

Hvis den kommende beboer kun har været skattepligtig i Danmark en del af det forudgående år, og dette kan dokumenteres, er det alene indkomsten i den skattepligtige periode, der skal dokumenteres.

Selvstændige erhvervsdrivende, som kan have vanskeligt ved at dokumentere deres aktuelle indkomst, vil efter en konkret vurdering kunne komme i betragtning til en bolig, hvis de kan fremlægge en årsopgørelse for det foregående kalenderår, som opfylder indkomstkriteriet, og hvor indkomsten stammer fra den selvstændige virksomhed.